夜飲慈雲諸公索詩因成長篇
作者：陳著
朝代：宋

paragraphs: 世艷明滅螢尾光，客氣騰躍煙中香。
煙消螢死竟何有，要知人事亦何常。
今夕何夕山中集，六客相對通肺腸。
樽中不問酒聖賢，得醉即是無何鄉。
耳邊鼓笛有自好，忽散而去何吾妨。
吾輩本非淫湎流，聊以寄意齊興亡。
老禪知我酷信我，謂此非癡亦非狂。
呼童展紙快磨墨，聽我趁筆窮夜長。
砉然一笑如夢覺，清風明月自有天文章。